Document ID: /roh_data/filtered/rm_wikipedia_new.jsonl.gz/1212

La Gazetta ordinaria da Scuol è stada ina gasetta emnila, l'emprima gasetta rumantscha e l'emprima gasetta grischuna insumma. Ella cumpareva enturn l'onn 1700 a Scuol en l'Engiadina Bassa.

Istorgia
Infurmaziuns davart la gasetta datti fitg paucas cunquai ch'ils fegls èn svanids. Tenor Peider Lansel vegn sia fundaziun al attribuida chancelier Joan Marnia, ina figura da grond'influenza en la politica communala da Scuol. Marnia aveva fatschentas a Vienna, danunder el ha forsa importà l'idea da fundar ina gasetta. Stampà haja ella Ludovico Gadina en la Chasa Dorta, l'odierna Chasa Baer-Gaudenz.
Da l'existenza da la Gazetta ordinaria da Scuol san ins da la suandanta communicaziun ch'il redactur advocat Martin Maloth da Martina ha publitgà en la secziun «Engiadina» en il nr. 4 dal 1843 da la gasetta rumantscha Il Republicano:

Ma er quel davos exemplar ch'è stà en ils mauns da Maloth è ì a perder.. Il medem onn chatt'ins anc ina segunda menziun dal fegl; L'Aurora d'Engiadina scriva en il nr. 11 dal 1843:

Oriundamain han ins cartì che la Gazetta ordinaria da Scuol haja existì be in u dus onns, ma en in vegl cudesch ch'appertegneva il 1964 al magister Wilhelm Vital (1897–1977) da Zuoz è attestà ch'ella è cumparida almain fin il 1726. Dals quints resorta ch'il pretsch d'abunament na vegniva betg mo pajà en renschs e crizers mabain era en mesiras da vin.
Men Rauch era da l'avis che la Gazetta ordinaria da Scuol haja chattà sia fin enturn l'onn 1730, cura che Marnia ha pers si'influenza en Engiadina.
Suenter la fin da la Gazetta ordinaria da Scuol hai cuzzà passa 110 onns fin ch'i ha dà danovamain emprovas d'edir ina gasetta rumantscha. 

Referenzas

Litteratura
Pressa dal Grischun en il Lexicon istoric retic
Men Rauch: Gazetta Ordinaria Scuol. En: Gazetta Ladina. nr. 27 da la 12avla annada (1933), p. 1
Cristian Caduff: La pressa romontscha. En: Annalas da la Societad Retorumantscha. 77 (1964) (digitalisat)
Anna Maria Cantieni: Geschichte der rätoromanischen Presse in Graubünden. 1984 (o.t. p. 10–12)
Verein der Schweizer Presse: Die Schweizer Presse: La presse suisse. Druck von Jent, 1896